ប្រទេស​ចិន រុស្ស៊ី និង​អ៊ីរ៉ង់​នឹង​ធ្វើ​សមយុទ្ធ​យោធា​ជើង​ទឹក​រួម​គ្នា
ទីភ្នាក់ងារ​ព័ត៌មាន​រដ្ឋ IRNA របស់​អ៊ីរ៉ង់​បាន​ស្រង់​សម្ដី​របស់​លោក​កាល​ពី​ថ្ងៃ​ពុធ​ម្សិលមិញ​ថា សមយុទ្ធ​នេះ​នឹង «ធ្វើ​ឲ្យ​មាន​ស្ថិរភាព​សន្តិសុខ» នៅ​ក្នុង​តំបន់ និង​ផ្ដល់​ប្រយោជន៍​ដល់​ពិភពលោក​ទាំង​មូល។
ប្រទេសចិន រុស្ស៊ី និងអ៊ីរ៉ង់នឹងធ្វើសមយុទ្ធទាហានជើងទឹករួមគ្នាចាប់ពីថ្ងៃសុក្រស្អែកទៅនៅក្នុងឈូងសមុទ្រអូម៉ង់។ នេះបើតាមការបញ្ជាក់របស់រដ្ឋាភិបាលចិន និងរដ្ឋាភិបាលអ៊ីរ៉ង់។ សមយុទ្ធនេះនឹងធ្វើឡើងចំពេលដែលមានភាពតានតឹងកើនឡើង តាំងពីសហរដ្ឋអាមេរិកបានដកខ្លួនចេញពីកិច្ចព្រមព្រៀងនុយក្លេអ៊ែរអ៊ីរ៉ង់មក។ សមយុទ្ធដែលគ្រោងនឹងធ្វើឡើងពីថ្ងៃទី ២៧ ដល់ថ្ងៃទី ៣០ ខែធ្នូនេះ មានគោលបំណង «ផ្លាស់ប្ដូរ និងបង្កើនកិច្ចសហប្រតិបត្តិការឲ្យបានស៊ីជម្រៅជាងមុនរវាងទាហានជើងទឹកនៃប្រទេសទាំង ៣»។ នេះបើតាមការបញ្ជាក់របស់អ្នកនាំពាក្យក្រសួងការពារជាតិចិនលោក Wu Qian នៅថ្ងៃព្រហស្បតិ៍នេះ។ លោក Wu Qian បាននិយាយថា ទាហានជើងទឹកចិននឹងបញ្ជូននាវាពិឃាដបញ្ជាមីស៊ីល Xining របស់ខ្លួនទៅចូលរួមនៅក្នុងសមយុទ្ធនេះ។ ប៉ុន្តែលោកមិនបានផ្ដល់ព័ត៌មានលំអិតអំពីថាតើទាហានជើងទឹកប៉ុន្មាននាក់ ឬក៏នាវាប៉ុន្មានគ្រឿងនឹងចូលរួមនៅក្នុងសមយុទ្ធនេះទេ។ សម្រាប់ប្រទេសអ៊ីរ៉ង់ គោលបំណងនៃការធ្វើសមយុទ្ធនេះគឺដើម្បីបង្កើន «សន្តិសុខពាណិជ្ជកម្មអន្តរជាតិនៅក្នុងតំបន់» និងដើម្បី «ប្រយុទ្ធប្រឆាំងនឹងអំពើភេរវកម្ម និងអំពើចោរកម្មតាមសមុទ្រ»។ នេះបើតាមការបញ្ជាក់របស់អ្នកនាំពាក្យកងកម្លាំងជាន់ខ្ពស់អ៊ីរ៉ង់លោកឧត្ដមសេនីយ៍ត្រី Aboldazl Shekarchi។ ទីភ្នាក់ងារព័ត៌មានរដ្ឋ IRNA របស់អ៊ីរ៉ង់បានស្រង់សម្ដីរបស់លោកកាលពីថ្ងៃពុធម្សិលមិញថា សមយុទ្ធនេះនឹង «ធ្វើឲ្យមានស្ថិរភាពសន្តិសុខ» នៅក្នុងតំបន់ និងផ្ដល់ប្រយោជន៍ដល់ពិភពលោកទាំងមូល។ ក្រសួងការបរទេសចិនបានបញ្ជាក់ថា ការធ្វើសមយុទ្ធនេះគឺជាផ្នែកមួយនៃ «កិច្ចសហប្រតិបត្តិការយោធាជាធម្មតា» រវាងប្រទេសទាំង ៣៕